9.9.2022
FI
Euroopan unionin virallinen lehti
C 347/205 Torstai 10. maaliskuuta 2022
A. ottaa huomioon, että unionin kansalaisuus on yksi EU:n konkreettisimmista saavutuksista ja että se antaa unionin kansalaisille joukon perusoikeuksia, mukaan lukien vapaa liikkuvuus EU:ssa, oikeus osallistua EU:n demokraattiseen toimintaan ja oikeus suojeluun syrjinnältä, samalla kun se takaa yhtäläiset mahdollisuudet; B. ottaa huomioon, että brexit on korostanut unionin kansalaisuuteen liittyvien oikeuksien merkitystä ja niiden ratkaisevaa roolia miljoonien unionin kansalaisten jokapäiväisessä elämässä ja lisännyt EU:ssa vallitsevaa tietoisuutta näiden oikeuksien mahdollisesta menettämisestä ja sen seurauksista, mistä ovat osoituksena Yhdistyneessä kuningaskunnassa asuvien unionin kansalaisten ja EU-maassa asuvien Yhdistyneen kuningaskunnan kansalaisten esittämien vetoomusten suuri määrä brexitin vaikutuksista heidän asemaansa unionin kansalaisina; C. ottaa huomioon, että oikeusvaltioperiaate on yksi unionin perustana olevista arvoista ja että sen suojelulla varmistetaan perusoikeuksien ja demokratian kunnioittaminen; D. ottaa huomioon, että yksi EU:n kulmakivistä on vapaa liikkuvuus, joka antaa kaikille EU:n kansalaisille mahdollisuuden asua, työskennellä tai opiskella ja käyttää terveydenhuoltopalveluja missä tahansa jäsenvaltiossa; E. ottaa huomioon, että aktiivinen kansalaisuus voidaan varmistaa paremmin, jos kansalaisten perustarpeet täytetään; katsoo, että vähimmäispalkkojen tarjoama suoja on siksi erittäin tärkeä ja ennakkoedellytys sille, että saavutetaan EU:n tavoite, jonka mukaan ketään ei jätetä jälkeen; F. ottaa huomioon, että epävarmoissa työ- ja elinoloissa olevat ihmiset tuntevat usein syrjäytyneensä ja osallistuvat vähemmän tai eivät lainkaan sosiaaliseen elämään, kansalaisyhteiskuntaan ja vaaleihin; G. ottaa huomioon, että asunnottomilla henkilöillä on epävarmat elinolot minkä lisäksi heillä on usein vain vähän tai ei ollenkaan tietoa oikeuksistaan eikä välineitä puolustaa niitä; H. ottaa huomioon, että haavoittuvassa asemassa olevien, heikommassa asemassa olevien tai aliedustettujen ryhmien määritelmät vaihtelevat suuresti jäsenvaltioiden välillä ja voivat jopa riippua jäsenvaltion poliittisesta ja yhteiskunnallisesta tilanteesta tiettynä ajankohtana; I.
ottaa huomioon, että monet raja- ja kausityöntekijät kohtaavat vaikeita, epäterveellisiä ja turvattomia työoloja, heidän työsuhdeturvansa on vähäinen tai olematon ja sosiaaliturva riittämätöntä tai sitä ei ole lainkaan, eivätkä he saa sosiaalietuuksia; ottaa huomioon, että monet raja- ja kausityöntekijät tulevat haavoittuvassa asemassa olevista yhteiskunnallisista ryhmistä ja alueilta; ottaa huomioon, että covid-19-kriisi on pahentanut monien raja- ja kausityöntekijöiden epävarmoja tilanteita ja jättänyt aukkoja heidän suojeluaan koskevan lainsäädännön täytäntöönpa­ noon;
J.
toteaa, että covid-19-pandemia on tuonut esiin ennennäkemättömiä haasteita vapaalle liikkuvuudelle EU:ssa ja monet jäsenvaltiot ovat ottaneet hätätoimenpiteinä käyttöön matkustusrajoituksia ja sisärajavalvontaa; ottaa huomioon, että EU:n kansalaiset ovat esittäneet huomattavan määrän vetoomuksia, joissa tuodaan esille vakavia huolenaiheita kansallisten hätätoimenpiteiden vaikutuksesta heidän vapauteensa matkustaa, työskennellä ja opiskella ulkomailla sekä heidän kykyynsä rakentaa ja ylläpitää rajat ylittäviä perhesiteitä;
K. ottaa huomioon, että pandemia vaikuttaa erityisen kielteisesti vammaisten ja ikääntyneiden henkilöiden tilanteeseen ja rajoittaa merkittävästi heidän mahdollisuuksiaan käyttää oikeuksiaan; L. ottaa huomioon, että vetoomusvaliokunta on vastaanottanut huomattavan määrän vetoomuksia, joissa nostetaan esiin huoli syrjinnästä, jota hlbtiq-henkilöt kokevat EU:ssa yleisesti ja erityisesti sateenkaariperheet (eli perheet, joissa ainakin yksi jäsen on hlbtiq-henkilö) heidän harjoittaessaan liikkumisvapauttaan EU:ssa, mistä on aiheutunut kielteisiä seurauksia lasten oikeuksille ja eduille; M. ottaa huomioon, että perusoikeuskirjan 21 artiklassa kielletään ”kaikenlainen syrjintä, joka perustuu sukupuoleen, rotuun, ihonväriin tai etniseen taikka yhteiskunnalliseen alkuperään, geneettisiin ominaisuuksiin, kieleen, uskontoon tai vakaumukseen, poliittisiin tai muihin mielipiteisiin, kansalliseen vähemmistöön kuulumiseen, varallisuuteen, syntyperään, vammaisuuteen, ikään tai sukupuoliseen suuntautumiseen tai muuhun sellaiseen seikkaan”, EU:n kansalaisuuden ensisijaisena ilmentymänä; toteaa, että syrjintäkielto on samalla ratkaiseva osatekijä vapaan liikkuvuuden oikeutta käytettäessä, kuten edellä mainitut vetoomukset osoittavat;